Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την κοινοτική συνεισφορά στο Διεθνές Ταμείο "Καθαρισμού για την αποκατάσταση της ασφαλούς ναυσιπλοΐας στο Δούναβη"

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Εισαγωγή:

Κατά τους βομβαρδισμούς του NATO στην Ομοσπονδιακή Δημοκρατία της Γιουγκοσλαβίας (ΟΔΓ), μεταξύ 23 Μαρτίου και Ιουνίου 1999, στο πλαίσιο της σύγκρουσης στο Κοσσυφοπέδιο, κατεστράφησαν τρεις γέφυρες στα περίχωρα της πόλης του Νovi Sad. Τα συντρίμμια των γεφυρών καθώς και ο κίνδυνος στην περιοχή από πυρομαχικά που δεν έχουν εκραγεί, εμποδίζουν τη ναυσιπλοΐα στο Δούναβη, με σοβαρές οικονομικές συνέπειες για τα παρόχθια κράτη.

Πρόταση έργου "Καθαρισμός για αποκατάσταση της ασφαλούς ναυσιπλοΐας στο Δούναβη":

Στις 25 Ιανουαρίου 2000, η επιτροπή για το Δούναβη [1], διακυβερνητικός οργανισμός για τη ναυσιπλοΐα στο Δούναβη, θέσπισε πρόταση έργου καθαρισμού για αποκατάσταση της ασφαλούς ναυσιπλοΐας στο Δούναβη και την υπέβαλε στην Ευρωπαϊκή Επιτροπή, με αίτηση για συγχρηματοδότηση.

[1] Aυστρία, Βουλγαρία, Κροατία, Ομοσπονδιακή Δημοκρατία της Γιουγκοσλαβίας, Γερμανία, Ουγγαρία, Μολδαβία, Ρουμανία, Ρωσία, Δημοκρατία της Σλοβακίας, Ουκρανία.

Το έργο προβλέπει την απομάκρυνση των συντριμμιών των γεφυρών, καθώς και των πυρομαχικών που δεν έχουν εκραγεί και την αποκατάσταση της κοίτης του ποταμού στην περιοχή.

Αξιολόγηση της πρότασης έργου

Η Επιτροπή έχοντας αξιολογήσει την πρόταση έργου και λάβει εγγυήσεις από την επιτροπή για το Δούναβη (σε σχέση με τη διαχείριση, το περιβάλλον και τα θέματα ασφαλείας, διασαφήνισης του κειμένου και δημιουργίας διεθνούς ταμείου για είσπραξη συνεισφορών), κατέληξε στο συμπέρασμα ότι το έργο είναι βιώσιμο και προτείνει συνεισφορά έως 85% του συνολικού προυπολογισθέντος κόστους του έργου από τον προϋπολογισμό της ΕΚ - με ανώτατη συνεισφορά 22 εκατ. EUR - και κάλυψη του υπόλοιπου κόστους από την επιτροπή για το Δούναβη.

Συνεισφορά της ΕΚ στο "Διεθνές Ταμείο καθαρισμού για αποκατάσταση της ασφαλούς ναυσιπλοΐας στο Δούναβη":

Έχει συμφωνηθεί η δημιουργία Διεθνούς Ταμείου με την ονομασία "Διεθνές Ταμείο Καθαρισμού για την Ασφαλή Ναυσιπλοΐα στο Δούναβη", το οποίο θα διαχειρίζεται η επιτροπή για το Δούναβη. Η Ευρωπαϊκή Επιτροπή βοήθησε την επιτροπή για το Δούναβη να ετοιμάσει τους κανονισμούς του εν λόγω Διεθνούς Ταμείου, βάσει του προτύπου που είχε χρησιμοποιηθεί για τις συνεισφορές στο Ταμείο Προστασίας για το Τσερνομπίλ της ΕΤΑΑ. Οι κανονισμοί που θα εγκριθoυν από την επιτροπή για το Δούναβη, επισυνάπτονται για ενημέρωση του Συμβουλίου. Το ταμείο θα ιδρύθεί στη Βιέννη και υπάγεται στην αυστριακή νομοθεσία.

Η συνεισφορά της ΕΚ στο κόστος του έργου θα καταβληθεί στο εν λόγω Διεθνές Ταμείο. Η συνεισφορά αυτή θα προέλθει από πολλά κονδύλια του προϋπολογισμού [2], εφόσον κανένα κονδύλι δεν καλύπτει όλες τις δικαιούχες χώρες στο πλαίσιο της αποκατάστασης της ναυσιπλοΐας στο Δούναβη. Δεδομένου ότι οι κανόνες που διέπουν τα παραπάνω κονδύλια δεν είναι συμβατοί, τα χρήματα δεν είναι δυνατό να μεταφερθούν από τα διάφορα κονδύλια σε ένα από τα κονδύλια αυτά. Για το λόγο αυτό θα χρειασθεί μεταφορά των πόρων από τα κονδύλια αυτά στο Διεθνές Ταμείο, μεταφορά για την οποία απαιτείται απόφαση του Συμβουλίου, βάσει του άρθρου 308. Οι χώρες στις οποίες αφορούν αυτές οι γραμμές του προυπολογισμού έχουν ενημερωθεί για την πρόταση της Επιτροπής και οι αρμόδιες επιτροπές θα συζητήσουν το θέμα προσεχώς.

[2] PHARE - Κονδύλι προϋπολογισμού B7-030, κανονισμός 3906/89; ISPA - Κονδύλι προϋπολογισμού B7-020, κανονισμός 1266/99; OBNOVA - Κονδύλι προϋπολογισμού B7-541, κανονισμός 1628/96 ΕΕ L 204 της 14.8.96 σ. 1, όπως τροποποιήθηκε τελευταία από τον κανονισμό 2454/99 ΕΕ L 299 της 20.11.99.

Η χρησιμοποίηση της συνεισφοράς της ΕΚ θα εξαρτηθεί από την τήρηση των κοινοτικών διατάξεων σε δημοσιονομικά θέματα, θέματα προμηθειών και κυρώσεων.

Χρονοδιάγραμμα:

Το Ευρωπαϊκό Συμβούλιο της Λισσαβόνας ζήτησε τον καθαρισμό του Δούναβη για ναυσιπλοΐα το καλοκαίρι. Προκειμένου να αρχίσουν τουλάχιστον το έργα το καλοκαίρι, θα χρειασθεί να διεκπεραιωθούν το νωρίτερο δυνατό οι νομοθετικές διαδικασίες της ΕΕ ενώ παράλληλα η επιτροπή για το Δούναβη θα εκτελεί το μέρος του έργου που της αντιστοιχεί. Συνίσταται συνεπώς η προσφυγή σε "ταχύρυθμες" διαδικασίες καθόλη τη διάρκεια της νομοθετικής διαδικασίας στο επίπεδο της ΕΕ.

Συμπέρασμα:

Η Επιτροπή ζητά από το Συμβούλιο:

* να διαβιβάσει την παρούσα πρόταση στο Ευρωπαϊκό Κοινοβούλιο στο πλαίσιο της "ταχύρυθμης διαδικασίας"

* να εγκρίνει τη συνημμένη πρόταση απόφασης του Συμβουλίου σχετικά με την κοινοτική συνεισφορά στο Διεθνές Ταμείο "Καθαρισμός για αποκατάσταση της ασφαλούς ναυσιπλοΐας στο Δούναβη".

2000/0125 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την κοινοτική συνεισφορά στο Διεθνές Ταμείο "Καθαρισμού για την αποκατάσταση της ασφαλούς ναυσιπλοΐας στο Δούναβη"

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [3],

[3] ΕΕ C , , σ. .

τη γνώμη του Ευρωπαϊκού Κοινοβουλίου [4]

[4] ΕΕ C , , σ. .

Εκτιμώντας τα ακόλουθα:

(1) Τα συντρίμμια των γεφυρών του Δούναβη, που κατεστράφησαν κατά τη σύγκρουση στο Κοσσυφοπέδιο, καθώς και ο κίνδυνος από τα πυρομαχικά που δεν έχουν εκραγεί, εμποδίζουν την ναυσιπλοΐα μεταξύ του 1253 χιλιομέτρου και του 1258 χιλιομέτρου του ποταμού Δούναβη. Η επακόλουθη διακοπή της ναυσιπλοΐας στο Δούναβη είχε σοβαρές οικονομικές και περιβαλλοντικές επιπτώσεις σε όλη την περιοχή και ιδίως σε όλα τα παρόχθια κράτη.

(2) Η επιτροπή για το Δούναβη, με την ιδιότητά της διακυβερνητικού οργανισμού που ιδρύθηκε το 1948 βάσει της διάσκεψης του Βελιγραδίου, είναι υπεύθυνη για την ναυσιπλοΐα στο Δούναβη. Τα κράτη μέλη της επιτροπής για το Δούναβη, κατά την έκτακτη συνεδρίασή τους στη Βουδαπέστη στις 25 Ιανουαρίου 2000, ενέκριναν την πρόταση έργου "Καθαρισμός για την αποκατάσταση της ναυσιπλοΐας στο Δούναβη", το οποίο υπεβλήθη στη συνέχει από την προαναφερόμενη επιτροπή στην Ευρωπαϊκή Επιτροπή για εξέταση. Το έργο αυτό καλύπτει την αποκατάσταση του διαύλου ναυσιπλοΐας με την άρση των συντριμμάτων και την απομάκρυνση των πυρομαχικών που δεν έχουν εκραγεί, και στη συνέχεια με την αποκατάσταση της κοίτης του ποταμού Δούναβη στις εν λόγω περιοχές.

(3) Για την εκτέλεση του παρόντος έργου, το "Διεθνές Ταμείο καθαρισμού για την αποκατάσταση της ναυσιπλοΐας στο Δούναβη" ιδρύθηκε στη Βιέννη από την επιτροπή για το Δούναβη. Τη διαχείρισή του αναλαμβάνει η προαναφερόμενη επιτροπή, σύμφωνα με τις κοινοτικές διατάξεις που ισχύουν για δημοσιονομικά θέματα και προμήθειες καθώς και με το καθεστώς κυρώσεων κατά της Ομοσπονδιακής Δημοκρατίας της Γιουγκοσλαβίας.

(4) Η Ευρωπαϊκή Επιτροπή συμφώνησε να συνεισφέρει έως 85% του συνολικού προυπολογισθέντος κόστους του έργου, με ανώτατο ποσό 22 εκατ. EUR, ενώ το υπόλοιπο θα πρέπει να καταβληθεί από την επιτροπή για το Δούναβη και τα κράτη μέλη της εν λόγω επιτροπής.

(5) Η κοινοτική συνεισφορά θα κατατεθεί στο Διεθνές Ταμείο. Την κοινοτική συνεισφορά στο Διεθνές Ταμείο θα διαχειρίζεται η Επιτροπή για του Δούναβη, σύμφωνα με τις αρχές της σωστής και αποτελεσματικής διαχείρισης.

(6) Η Συνθήκη δεν προβλέπει, για την υπό εξέταση δράση, εξουσιοδότηση άλλη από αυτή που προβλέπεται στο άρθρο 308.

ΑΠΟΦΑΣIZEI:

Άρθρο 1

1. Η Κοινότητα θα συνεισφέρει στο Διεθνές Ταμείο που ίδρυθεί η επιτροπή για το Δούναβη για τον καθαρισμό προς αποκατάσταση της ναυσιπλοΐας στο Δούναβη, σύμφωνα με τους κανόνες του εν λόγω ταμείου, με ποσό έως ανώτατο όριο 22 εκατ.EUR, το οποίο θα καλύπτει έως 85% του συνολικού προυπολογισθέντος κόστους του έργου, το οποίο θα καταβληθεί εντός του 2000, για την εκτέλεση του έργου "καθαρισμός για την αποκατάσταση της ναυσιπλοΐας στο Δούναβη".

2. Η συνεισφορά αυτή θα πραγματοποιηθεί υπό τη μορφή ανταλλαγής επιστολών μεταξύ της Ευρωπαϊκής Επιτροπής και της επιτροπής για το Δούναβη και η διαχείριση θα πραγματοποιηθεί σύμφωνα με το δημοσιονομικό κανονισμό [5] της 21ης Δεκεμβρίου 1977 που διέπει το γενικό προϋπολογισμό των Ευρωπαϊκών Κοινοτήτων, με ιδιαίτερη προσοχή στις αρχές της σωστής και αποτελεσματικής διαχείρισης.

[5] Δημοσιονομικός κανονισμός της 21ης Δεκεμβρίου 1977 που διέπει το γενικό προϋπολογισμό της Ευρωπαϊκής Κοινότητας, όπως τροποποιήθηκε τελευταία από τον κανονισμό (EΚ, ΕΚΑΧ, Eυρατόμ) αριθ. 2548 του Συμβουλίου της 23ης Νοεμβρίου 1998

3. Η συνεισφορά της Κοινότητας θα καταβληθεί με την προϋπόθεση ότι η επιτροπή για το Δούναβη θα διαχειρίζεται το ταμείο και την εκτέλεση του έργου που αναφέρεται στην παράγραφο 1 παραπάνω, τηρώντας πλήρως τους κοινοτικούς κανόνες για τις προμήθειες και το κοινοτικό καθεστώς κυρώσεων, όπως αυτές ισχύουν για την ΟΔΓ.

4. Οι πολιτικές και κανόνες που ισχύουν για τις προμήθειες θα διέπουν τη συμμετοχή σε προσκλήσεις υποβολής προσφορών και την ανάθεση συμβάσεων που είναι ανοικτές σε όλα τα φυσικά και νομικά πρόσωπα στα κράτη μέλη της ΕΕ και στις δικαιούχες χώρες των κοινοτικών κανονισμών OBNOVA και PHARE καθώς και στη Μολδαβία, Ρωσία και Ουκρανία. Με την επιφύλαξη της παραγράφου 5, ο νόμιμος αντιπρόσωπος του ταμείου είναι σε θέση - σε έκτακτες περιπτώσεις όταν τα απαιτούμενα αγαθά και υπηρεσίες δεν είναι δυνατόν να παρασχεθούν στις χώρες αυτές με οικονομικά ευνοϊκούς όρους - να επιτρέπει, κατά περίπτωση, τη συμμετοχή σε διαγωνισμούς και την ανάθεση συμβάσεων σε υπηκόους ή εταιρείες τρίτων χωρών.

5. Η λειτουργία του ταμείου και η εκτέλεση του έργου θα πραγματοποιούνται τηρώντας το κοινοτικό καθεστώς κυρώσεων που ισχύει για την Ομοσπονδιακή Δημοκρατία της Γιουγκοσλαβίας, και ιδίως την απαγόρευση που ισχύει όσον αφορά τη διάθεση πόρων στις κυβερνήσεις της Ομοσπονδιακής Δημοκρατίας της Γιουγκοσλαβίας και της Δημοκρατίας της Σερβίας, όπως ορίζεται στον κανονισμό (ΕΚ) αριθ. 1294/1999 του Συμβουλίου, όπως τροποποιήθηκε από τον κανονισμό (EΚ) αριθ. 723/2000 [6] και όπως αυτός τροποποιήθηκε κατά καιρούς.

[6] EE L 86, 7.4.2000, σ. 1

Άρθρο 2

1. Η Επιτροπή θα παρέχει κάθε χρήσιμη πληροφορία στο Ελεγκτικό Συνέδριο και θα ζητά από την επιτροπή για το Δούναβη κάθε συμπληρωματική πληροφορία την οποία ενδεχομένως το Ελεγκτικό Συνέδριο επιθυμεί να λάβει όσον αφορά τις δημοσιονομικές πράξεις του Διεθνούς Ταμείου.

2. Όσον αφορά τις συνεισφορές της Ευρωπαϊκής Κοινότητας, όλες οι χρηματοδοτικές συμφωνίες και όλες οι συμβάσεις που συνάπτονται στο πλαίσιο του Διεθνούς Ταμείου προβλέπουν ότι η Ευρωπαϊκή Επιτροπή, η υπηρεσία OLAF και το Ελεγκτικό Συνέδριο έχουν το δικαίωμα να πραγματοποιήσουν επιτόπου ελέγχους, σύμφωνα με τις συνήθεις διατάξεις της Ευρωπαϊκής Επιτροπής, σύμφωνα με τους ισχύοντες κανόνες και ιδίως με αυτούς του δημοσιονομικού κανονισμού που διέπει το γενικό προϋπολογισμό των Ευρωπαϊκών Κοινοτήτων.

3. Επιπλέον, όσον αφορά τις συνεισφορές της Ευρωπαϊκής Κοινότητας στο Διεθνές Ταμείο, η Ευρωπαϊκή Επιτροπή έχει το δικαίωμα να πραγματοποιεί επιτόπου ελέγχους και έρευνες προκειμένου να διαφυλαχθούν τα οικονομικά συμφέροντα της Ευρωπαϊκής Κοινότητας από την απάτη και τις παρατυπίες, σύμφωνα με τον κανονισμό (EΚ, Eυρατόμ) αριθ. 2185/96 της 11ης Νοεμβρίου 1996 και τον κανονισμό (EΚ, Eυρατόμ) αριθ. 2988/95 της 18ης Δεκεμβρίου 1995.

Άρθρο 3

Η Επιτροπή θα υποβάλει ετήσια έκθεση προόδου στο Ευρωπαϊκό Κοινοβούλιο και στο Συμβούλιο σχετικά με τη λειτουργία του Διεθνούς Ταμείου.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ ΔΗΜΟΣΙΟΝΟΜΙΚΟ ΔΕΛΤΙΟ

1. Tιτλοσ τησ δρασησ

"Καθαρισμός για την αποκατάσταση της ναυσιπλοίας στο Δούναβη".

2. Σχετικο κονδυλι του προϋπολογισμου

B7-020 (ISPA) 7.5 εκατ.EUR

B7-030 (PHARE) 7.5 εκατ.EUR

B7-541 (OBNOVA) 7.0 εκατ.EUR

22.0 εκατ.EUR

3. Νομικη βαση

Άρθρο 308

4. Περιγραφη τησ δρασησ

4.1 Γενικός στόχος

Αποκατάσταση της ελεύθερης ναυσιπλοΐας στο Δούναβη, από το χιλιόμετρο 1253 έως το χιλιόμετρο 1258 του ποταμού, με την άρση των συντριμμάτων των τριών γεφυρών (Sloboda, Petrovaradin και Zezelj) που κατεστράφησαν κατά τους βομβαρδισμούς του NATO το 1999 καθώς και με την απομάκρυνση των πυρομαχικών που δεν έχουν εκραγεί και την αποκατάσταση της κοίτης του ποταμού στην ίδια περιοχή.

4.2 Χρονική διάρκεια της δράσης και ρυθμίσεις για την ανανέωσή της

Ενιαία συνεισφορά από τον προϋπολογισμό του οικονομικού έτους 2000

5. Καταταξη των δαπανων/εσοδων

5.1 Υποχρεωτικές/μη υποχρεωτικές δαπάνες

Μη υποχρεωτικές δαπάνες

5.2 Διαχωριζόμενες/μη διαχωριζόμενες πιστώσεις

Διαχωριζόμενες πιστώσεις

5.3 Είδος των εσόδων

Κανένα. Οι τόκοι στο λογαριασμό του διεθνούς ταμείου θα κατατεθούν στο λογαριασμό αυτό και θα χρησιμοποιηθούν για τη χρηματοδότηση του ίδιου έργου.

6. Ειδοσ των δαπανων/εσοδων

- Επιδότηση στο πλαίσιο συγχρηματοδότησης με άλλες πηγές

7. Δημοσιονομικεσ επιπτωσεισ

7.1 Τρόπος υπολογισμούς του συνολικού κόστους της δράσης (σχέση μεταξύ του επιμέρους και του συνολικού κόστους)

Η κοινοτική συνεισφορά θα καλύψει έως 85% το πολύ του συνολικού κόστους, μέχρι ποσού 22 εκατ.EUR. Το κόστος του έργου σύμφωνα με την επιτροπή για το Δούναβη, είναι 24,1 εκατ. EUR, στο οποίο πρέπει να προστεθεί το κόστος διαχείρισης έτσι ώστε το συνολικό κόστος θα διαμορφωθεί στα 26 εκατ. EUR.

7.2 Αναλυτική παράθεση των στοιχείων του κόστους

Πιστώσεις ανάληψης υποχρεώσεων σε εκατομμύρια ευρώ (σε τρέχουσες τιμές)

>ΘΕΣΗ ΠIΝΑΚΑ>

7.3 Λειτουργικές δαπάνες για μελέτες, εμπειρογνώμονες, κτλ. που εγγράφονται στο μέρος Β του προϋπολογισμού

Ουδεμία

7.4 Χρονοδιάγραμμα των πιστώσεων ανάληψης υποχρεώσεων και των πιστώσεων πληρωμών

σε εκατ. EUR

>ΘΕΣΗ ΠIΝΑΚΑ>

8. Μετρα για την καταπολέμηση τησ απατησ

Εκτέλεση του έργου από την επιτροπή για το Δούναβη, σύμφωνα με το άρθρο IV των κανόνων του Διεθνούς Ταμείου και των άρθρων 1 και 2 της απόφασης του Συμβουλίου, όσον αφορά την τήρηση των κοινοτικών κανόνων σε δημοσιονομικά θέματα, σε θέματα προμηθειών και κυρώσεων καθώς και σχετικά με την παρακολούθηση και τον έλεγχο. Η Επιτροπή, το Ελεγκτικό Συνέδριο και η OLAF έχουν δικαίωμα να πραγματοποιούν επιτόπου ελέγχους. Το άρθρο V των κανόνων του διεθνούς ταμείου προβλέπει ρήτρα ακύρωσης ενώ η Κοινότητα θα διαθέτει, καθόλη τη διάρκεια του έργου, με την ιδιότητά της σημαντικότερου χορηγού του ταμείου, εκτεταμένες δυνατότητες ελέγχου.

9. Στοιχεια αναλυσησ κοστουσ αποτελεσματικοτητασ

9.1 Ειδικοί και ποσοτικοί στόχοι, πληθυσμός στον οποίο απευθύνεται η δράση

- Ειδικοί στόχοι: αποκατάσταση της ναυσιπλοΐας στο Δούναβη, με παράλληλη μείωση των οικονομικών και περιβαλλοντικών επιπτώσεων.

- Πληθυσμός στον οποίο απευθύνεται η δράση: τα κράτη μέλη της Ευρωπαϊκής Ένωσης και τα κράτη της περιοχής, περιλαμβανομένων των υποψηφίων χωρών που υπέφεραν από τις οικονομικές και περιβαλλοντικές επιπτώσεις λόγω της διακοπής της ναυσιπλοΐας.

9.2 Αιτιολόγηση της δράσης

- Η δράση θα εκτελεστεί από την επιτροπή για το Δούναβη, η οποία είναι αρμόδια για την υλοποίηση

- Χρηματοδότηση από τρία κονδύλια του προϋπολογισμού της Κοινότητας που καλύπτουν τα δικαιούχα κράτη

- Οι κύριοι αστάθμητοι παράγοντες που θα μπορούσαν να επηρεάσουν τα ειδικά αποτελέσματα της δράσης είναι πολιτικού χαρακτήρα- πρόκειται για την ανάγκη συνεργασίας, τόσο των αρχών της Σερβίας /ΟΔΓ, όσο και της πόλης του Novi Sad.

9.3 Παρακολούθηση και αξιολόγηση της δράσης

- Η παρακολούθηση και αξιολόγηση προβλέπονται στους κανόνες του Διεθνούς Ταμείου στο οποίο θα κατατεθεί η συνεισφορά της Κοινότητας. Σε περίπτωση που η αξιολόγηση της προόδου της εκτέλεσης του έργου είναι θετική, θα ληφθεί απόφαση, πριν το τέλος του 2000 για την πληρωμή του δεύτερου μέρους (55%) της κοινοτικής συνεισφοράς.

10. Διοικητικεσ δαπανεσ (Τμημα III, μεροσ A του προϋπολογισμου)

Δεν χρειάζονται συμπληρωματικοί πόροι.